เรด (อัลบั้มเทย์เลอร์ สวิฟต์)

***เรด*** () เป็นสตูดิโออัลบั้มที่ 4 ของนักร้องและนักแต่งเพลงชาวอเมริกัน เทย์เลอร์ สวิฟต์ วางจำหน่ายเมื่อวันที่ 22 ตุลาคม ค.ศ. 2012 ภายใต้ค่ายเพลงบิกมะชีนเรเคิดส์ สวิฟต์ได้ระบุว่า *เรด* เป็นอัลบั้มที่สะท้อนเรื่องราวของ "การเลิกรา" และเป็นอัลบั้มสุดท้ายของเธอที่ได้รับการประชาสัมพันธ์ในฐานะผลงานแนวดนตรีคันทรี

เพื่อถ่ายทอดความรู้สึกที่ซับซ้อนและขัดแย้งกันอันเกิดจากความรักที่สูญสลายผ่านบทเพลง สวิฟต์ได้ร่วมงานกับโปรดิวเซอร์รายใหม่เพื่อทดลองแนวดนตรีที่แตกต่างจากแนวคันทรีป็อปในอัลบั้มก่อนหน้า เธอร่วมผลิตเพลงส่วนใหญ่ใน *เรด* กับผู้ร่วมงานประจำของเธอ นาธาน แชปแมน และร่วมงานกับโปรดิวเซอร์คนอื่น ๆ ได้แก่ แดน ฮัฟฟ์, แมกซ์ มาร์ติน, เชลล์แบ็ก, เจฟฟ์ บาสเกอร์, แดน วิลสัน, แจ็กไนฟ์ ลี และบุตช์ วอล์กเกอร์ อัลบั้มนี้ผสมผสานแนวดนตรีป็อป ร็อก โฟล์ก และคันทรีเข้าด้วยกัน โดยประกอบด้วยการใช้เครื่องดนตรีอะคูสติก เครื่องสังเคราะห์เสียงอิเล็กทรอนิกส์ และดรัมแมชชีน บทวิจารณ์เบื้องต้นส่วนใหญ่ยกย่องการประพันธ์เพลงของสวิฟต์ว่าเต็มไปด้วยความลึกซึ้งทางอารมณ์และการถ่ายทอดความรู้สึกได้อย่างจริงใจ อย่างไรก็ตาม นักวิจารณ์บางส่วนเห็นว่าการผลิตเสียงของอัลบั้มมีความไม่สม่ำเสมอ และตั้งคำถามถึงอัตลักษณ์ของเธอในฐานะศิลปินแนวคันทรี

สวิฟต์ได้สนับสนุนอัลบั้ม *เรด* ด้วยการจัดคอนเสิร์ตเดอะเรดทัวร์ ซึ่งจัดขึ้นระหว่างปี 2013–2014 ซิงเกิล "วีอาร์เนเวอร์เอเวอร์เกตติงแบ็กทูเกเตอร์" และ "ไอนูว์ยูเวอร์ทรับเบิล" ประสบความสำเร็จอย่างสูง โดยขึ้นถึงอันดับที่ 1 และ 2 ตามลำดับบนชาร์ต''บิลบอร์ด''ฮอต 100 และติด 10 อันดับแรกในชาร์ตเพลงของหลายประเทศทั่วโลก อัลบั้ม *เรด* ขึ้นถึงอันดับสูงสุดของชาร์ตเพลงในหลายประเทศ และได้รับการรับรองยอดจำหน่ายระดับมัลติแพลทินัมในออสเตรเลีย แคนาดา นิวซีแลนด์ และสหราชอาณาจักร ในสหรัฐ อัลบั้มนี้ครองอันดับหนึ่งบนชาร์ต''บิลบอร์ด'' 200 เป็นเวลาทั้งสิ้นเจ็ดสัปดาห์ และทำให้สวิฟต์กลายเป็นศิลปินคนแรกนับตั้งแต่ยุคของเดอะบีเทิลส์ที่มีอัลบั้มถึงสามชุด ซึ่งแต่ละชุดครองอันดับหนึ่งในชาร์ตดังกล่าวอย่างน้อยหกสัปดาห์ สมาคมผู้ประกอบกิจการเพลงของสหรัฐอเมริกา (RIAA) ได้มอบการรับรองระดับแปดเท่ามัลติแพลทินัมให้แก่อัลบั้มนี้ หลังจากมียอดจำหน่ายเทียบเท่าอัลบั้มเกินกว่าแปดล้านชุด

อัลบั้ม *เรด* ได้รับการเสนอชื่อเข้าชิงรางวัลสาขาอัลบั้มแห่งปี จากงานรางวัลสมาคมเพลงคันทรีประจำปี 2013 และได้รับการเสนอชื่อเข้าชิงรางวัลสาขาอัลบั้มแห่งปี รวมถึงสาขาอัลบั้มคันทรียอดเยี่ยม จากงานประกาศผลรางวัลแกรมมีประจำปี 2014 เมื่อมองย้อนกลับไป นักวิจารณ์จำนวนมากมองว่า *เรด* เป็นผลงานที่มีความสำคัญต่อเส้นทางอาชีพของสวิฟต์ แสดงให้เห็นถึงพัฒนาการด้านการประพันธ์เพลงของเธอ และถือเป็นอัลบั้มช่วงเปลี่ยนผ่านที่เชื่อมโยงรากเหง้าทางดนตรีคันทรีของเธอเข้าสู่แนวดนตรีป็อปกระแสหลักอย่างเต็มตัว สื่อสิ่งพิมพ์หลายแห่งได้จัดให้อัลบั้มอยู่ในรายชื่ออัลบั้มยอดเยี่ยมแห่งคริสต์ทศวรรษ 2010 และนิตยสาร*[[โรลลิงสโตน]]* ได้จัดอันดับให้อัลบั้มนี้อยู่ในอันดับที่ 99 จากการจัดอันดับ "500 อัลบั้มยอดเยี่ยมตลอดกาล" ฉบับปรับปรุงปี 2023 ภายหลังเกิดข้อพิพาทในปี  2019 เกี่ยวกับสิทธิ์ความเป็นเจ้าของผลงานเพลงเดิมของสวิฟต์ เธอได้ออกอัลบั้มที่บันทึกเสียงใหม่ในชื่อ *[[เรด (เทย์เลอร์เวอร์ชัน)]]* ในปี 2021 และต่อมาในปี 2025 เธอได้ครอบครองสิทธิ์การเป็นเจ้าของมาสเตอร์ต้นฉบับของอัลบั้มเดิมได้สำเร็จ

## ภูมิหลัง
สตูดิโออัลบั้มลำดับที่สามของเทย์เลอร์ สวิฟต์ ชื่อว่า *[[สปีกนาว]]* ออกจำหน่ายโดยค่ายบิกมะชีนเรเคิดส์ เมื่อวันที่ 25 ตุลาคม ค.ศ. 2010 อัลบั้มนี้เธอเป็นผู้ประพันธ์เพลงทั้งหมดด้วยตนเอง และร่วมผลิตกับนาธาน แชปแมน ซึ่งเคยทำงานร่วมกับเธอในสองอัลบั้มก่อนหน้า *สปีกนาว* ขยายแนวดนตรีป็อปคันทรีที่ปรากฏในอัลบั้มก่อน ๆ ของเธอให้มีอิทธิพลจากแนวป็อปข้ามกระแสหลัก ที่เด่นชัดยิ่งขึ้น เช่นเดียวกับในอัลบั้ม *[[เฟียร์เลส (อัลบั้มเทย์เลอร์ สวิฟต์)|เฟียร์เลส]]* (2008) อีกทั้งยังผสมผสานรูปแบบร็อกหลายรูปแบบ ได้แก่ ป็อปร็อก, อารีนาร็อก และนิวเวฟร็อก อัลบั้ม *สปีกนาว* ได้รับการบันทึกในสถิติโลกกินเนสส์ปี 2010 ว่าเป็นอัลบั้มดิจิทัลที่มียอดจำหน่ายเร็วที่สุดโดยศิลปินหญิง และได้รับการเสนอชื่อเข้าชิงรางวัลแกรมมี สาขาอัลบั้มคันทรียอดเยี่ยม ในงานประกาศรางวัลแกรมมีครั้งที่ 54 เมื่อปี 2012

หลังจากอัลบั้ม *สปีกนาว* เทย์เลอร์ สวิฟต์ยังคงทำงานร่วมกับนาธาน แชปแมน ในการสร้างสรรค์อัลบั้มถัดไปของเธอ ภายในเดือนตุลาคม ค.ศ. 2011 เธอได้เขียนเพลงไว้ประมาณ 25 เพลงแล้ว แม้ผู้บริหารของค่ายบิกมะชีนเรเคิดส์ จะเห็นว่าวัสดุเพลงที่เธอแต่งไว้นั้นมีเพียงพอสำหรับการทำอัลบั้ม และได้แสดงความยินดีกับเธอที่สามารถทำงานเสร็จสิ้นภายในเวลาเพียงหนึ่งปี แต่สวิฟต์กลับรู้สึกว่าความคิดสร้างสรรค์ของตนเริ่มลดน้อยลง เพราะเธอใช้กระบวนการแต่งเพลงแบบเดิมซ้ำ ๆ ดังนั้นเธอจึงมุ่งหมายที่จะร่วมงานกับโปรดิวเซอร์คนอื่น ๆ เพื่อก้าวออกจาก "พื้นที่ปลอดภัย (comfort zone)" ของการแต่งเพลงคนเดียว สวิฟต์มองว่าอัลบั้ม *สปีกนาว* ซึ่งเธอเขียนทั้งหมดด้วยตนเองนั้นเป็นแถลงการณ์ในฐานะนักแต่งเพลงของเธอ แต่สำหรับอัลบั้มสตูดิโอลำดับที่สี่ เธอมองว่าเป็นแถลงการณ์ของ "ความกระหายที่จะเรียนรู้" ของตนเอง เธอได้ปรับปรุงและพัฒนาเพลงในอัลบั้มใหม่นี้อย่างต่อเนื่องในระหว่างการทัวร์คอนเสิร์ตสปีกนาวเวิลด์ทัวร์ ซึ่งจัดขึ้นระหว่างปี 2011–2012

## การตอบรับเชิงวิจารณ์

นักวิจารณ์ดนตรีส่วนใหญ่ชื่นชมความสามารถด้านการประพันธ์เพลงของเทย์เลอร์ สวิฟต์ ในอัลบั้ม *เรด* โดยบางส่วนมองว่าอัลบั้มนี้สะท้อนให้เห็นถึงความเป็นผู้ใหญ่ทางศิลปะของเธอที่เติบโตขึ้นอย่างชัดเจน ดอลัน กล่าวถึงอัลบั้มนี้ว่าเป็น "อัลบั้มจำนวน 16 เพลงที่พุ่งทะยานด้วยความหลากหลายอย่างตั้งใจ" และชี้ว่าสวิฟต์ "ประสบความสำเร็จบ่อยครั้งในการสืบทอดขนบของโจนี มิตเชลล์ และคาโรล คิง ในการถ่ายทอดแผนที่ทางอารมณ์อย่างชัดเจนลึกซึ้ง" อีกทั้งยังกล่าวเสริมว่า "เมื่อเธออยู่ในจุดที่เปล่งประกายที่สุด บทเพลงของเธอราวกับรอยสักที่ฝังแน่นในจิตใจ" ขณะเดียวกัน แบรด เนลสัน จาก*[[พิตช์ฟอร์ก]]* ได้ยกย่องว่า *เรด* แสดงให้เห็นถึง "ความอดทนในการมองโลกของสวิฟต์ที่เพิ่มขึ้น" และการสำรวจความรู้สึกอย่างลึกซึ้งยิ่งกว่าเดิมในการประพันธ์เพลงของเธอ

การผลิตเสียงของอัลบั้ม *เรด* ได้รับความเห็นที่แตกต่างกันในหมู่นักวิจารณ์อย่างชัดเจน นิตยสาร*[[บิลบอร์ด]]* ชื่นชมเพลงในอัลบั้มที่มีความเหมาะสมต่อการเผยแพร่ทางวิทยุ (radio-friendly) ซึ่งช่วยส่งเสริมให้ชื่อเสียงของสวิฟต์เพิ่มสูงขึ้นไปอีกระดับ สตีเฟน โทมัส เออร์ลไวน์ จากออลมิวสิก ให้ความเห็นว่า แม้เนื้อเพลงของสวิฟต์ที่ว่าด้วยความสัมพันธ์เชิงรักและความวิตกทางสังคมจะฟังดูเก้ ๆ กัง ๆ อยู่บ้าง แต่กลับช่วยเพิ่มมิติและความลึกให้กับ "ดนตรีป็อปที่ประณีตงดงาม" ทำให้อัลบั้ม *เรด* เป็นผลงานที่น่าดึงดูดอย่างยิ่ง เคต มอสส์แมน จาก*[[เดอะการ์เดียน]]* อธิบายว่าอัลบั้มนี้เป็น "หนึ่งในจินตนาการที่งดงามที่สุดเท่าที่วงการเพลงป็อปเคยสร้างขึ้นมา" ขณะที่โรเบิร์ตส์รู้สึกประทับใจกับความหลากหลายของแนวดนตรี โดยกล่าวว่าสวิฟต์ "มุ่งมั่นไขว่คว้าสิ่งที่ยิ่งใหญ่และประณีตมากกว่าเดิม" ในทำนองเดียวกัน จอน คารามานิกา เห็นพ้องว่า การผลิตเสียงคือหนึ่งในจุดเด่นสำคัญของ *เรด* ซึ่งพิสูจน์ให้เห็นว่าสวิฟต์เป็นศิลปินป็อปอย่างเต็มตัว มากกว่าจะเป็นนักร้องคันทรี

นักวิจารณ์มักมองว่าอัลบั้ม *เรด* เป็นสัญญาณของการเติบโตขึ้นของเทย์เลอร์ สวิฟต์ ทั้งในเชิงศิลปะและวุฒิภาวะทางอารมณ์ *บิลบอร์ด* มองว่า *เรด* คือ "อัลบั้มป็อปสำหรับผู้ใหญ่ชุดแรก" ของสวิฟต์ โดยอธิบายว่าผลงานก่อนหน้านี้ของเธอเป็นผลงานของ "วัยรุ่นผู้มีพรสวรรค์ที่ประสบความสำเร็จแล้ว" จอน คารามานิกา ให้ความเห็นว่าการเติบโตของสวิฟต์นั้น "เกิดขึ้นในเชิงดนตรีมากกว่าประสบการณ์ชีวิต" และชี้ว่าเธอเริ่มแสดงให้เห็นถึงความเป็นผู้ใหญ่ในฐานะ "นักวางกลยุทธ์และผู้หญิงเต็มตัว" เขายังระบุว่า *เรด* มีสัญญาณบางประการที่แสดงให้เห็นว่า "ร่างกายของเธอมีชีวิตชีวาไม่ต่างจากจิตใจของเธอ" ซึ่งเป็น "มิติที่เธอมักหลีกเลี่ยงมาก่อนหน้านี้" ดอลันมองว่าอัลบั้มนี้เป็นส่วนผสมระหว่าง "ความเป็นผู้ใหญ่ที่ได้รับอิทธิพลจากโจนี มิตเชลล์" กับความเป็นป็อป โดยอธิบายว่าการผสมผสานดังกล่าว "ไม่เพียงแต่เป็นสิ่งที่หลีกเลี่ยงไม่ได้ แต่ยังเป็นสิ่งที่เป็นธรรมชาติ" ขณะเดียวกัน ไมเคิล ร็อบบินส์ จากนิตยสาร*สพิน* ได้อธิบายว่า *เรด* เป็นอัลบั้มที่ "เต็มไปด้วยความรื่นรมย์ของผู้ใหญ่"

นักวิจารณ์บางส่วนมีท่าทีระมัดระวังมากขึ้นในการชื่นชมอัลบั้ม *เรด* และกระแสคำยกย่องในช่วงแรกก็ไม่ร้อนแรงเท่ากับอัลบั้มก่อนหน้าของสวิฟต์ โจนาธาน คีฟ จาก*สแลตแมกกาซีน* มีความเห็นว่า *เรด* ยังขาดความสม่ำเสมอที่จะทำให้นับเป็นอัลบั้มที่ "ยอดเยี่ยมอย่างแท้จริง" แต่ยืนยันว่าเพลงบางเพลงในอัลบั้มนี้ถือเป็น "ผลงานระดับสูงสุดในอาชีพของสวิฟต์ ซึ่งบัดนี้เธอฟังดูราวกับศิลปินป็อปที่ถูกกำหนดให้เป็นเช่นนั้นมาตั้งแต่ต้น" ไมเคิล กัลลุชชี จาก*[[ดิ เอ. วี. คลับ]]* เห็นว่าดนตรีในอัลบั้มนี้มีความทะเยอทะยานมากกว่าผลงานก่อนหน้า แต่โดยภาพรวมแล้ว *เรด* เป็นอัลบั้มที่ "ซับซ้อนและบางครั้งก็ขาดความชัดเจน" เขากล่าวเพิ่มเติมว่าเพลงที่ขับร้องคู่กัน (duet) นั้นน่าเบื่อ และการใช้เสียงออโตจูนในบางช่วงทำให้เสียงของสวิฟต์ "คล้ายกับนักร้องป็อปหญิงทั่วไปจำนวนมากที่แยกไม่ออก" โรเบิร์ต คริสเกา เขียนใน*เอ็มเอสเอ็นมิวสิก* ว่า *เรด* เป็นเวอร์ชันที่ด้อยกว่าของอัลบั้ม *69 เลิฟซองส์* (1999) ของวงเดอะแมกเนติกฟีลด์ส แต่ก็กล่าวชื่นชมเพลง "บีกินอะเกน" และ "สเตย์สเตย์สเตย์" โดยเห็นว่า "ให้ความรู้สึกมีความสุขและทรงพลังพอ ๆ กับเพลงใน *69 เลิฟซองส์*" เจมส์ แล็กโน จาก*[[เดอะเดลีเทลิกราฟ]]* เห็นว่าการผลิตเสียงของอัลบั้มมีความฟุ่มเฟือยเกินไป และแสดงความคิดเห็นว่าอัลบั้มจะดีกว่านี้หากสวิฟต์หันมาสู่อาณาจักรป็อปกระแสหลักอย่างเต็มตัว และละทิ้งแนวคันทรีเดิมอย่างสิ้นเชิง ขณะที่ เมสฟิน เฟคาดู จาก*[[แอสโซซิเอเต็ดเพรส]]* ระบุว่าอัลบั้มนี้ "ฟังดูว่างเปล่า" เมื่อเทียบกับอัลบั้ม *[[เฟียร์เลส (อัลบั้มเทย์เลอร์ สวิฟต์)]]* (2008) และ *[[สปีกนาว]]* (2010) แต่ได้ชื่นชมเพลง "ไอออลโมสต์ดู" และเพลงดูเอตบางเพลงว่าเป็นจุดเด่นที่น่าฟัง

## รางวัล
อัลบั้ม *เรด* ได้รับการยกย่องอย่างกว้างขวางในช่วงสิ้นปี 2012 และถูกจัดอยู่ในหลายรายชื่ออัลบั้มยอดเยี่ยมประจำปีโดยสื่อชั้นนำ เช่น *บิลบอร์ด*, *เดอะเดลีบีสต์*, *เดอะการ์เดียน*, *ไอดอลาเตอร์*, *เอ็มทีวีนิวส์*, *นิวส์เดย์*, ป็อปแมตเตอร์ส, *โรลลิงสโตน*, *สพิน* และ*สเตอริโอกัม* จอน คารามานิกา จาก*[[เดอะนิวยอร์กไทมส์]]* จัดอันดับ *เรด* เป็นอัลบั้มยอดเยี่ยมอันดับ 2 ของปี 2012 ในรายชื่อส่วนตัวของเขา ส่วนในการจัดอันดับพาซซ์แอนด์จอปประจำปี 2012 ซึ่งเป็นโพลรวบรวมความคิดเห็นนักวิจารณ์จำนวนมากโดย*เดอะวิลเลจวอยซ์* อัลบั้มนี้อยู่ในอันดับที่ 17 นอกจากนี้ *สพิน* ยังยกให้ *เรด* เป็นหนึ่งในอัลบั้มคันทรียอดเยี่ยมของปี 2012 ด้วย ในแง่รางวัล *เรด* ได้รับการเสนอชื่อเข้าชิงสองรางวัลใหญ่ในงานประกาศผลรางวัลแกรมมี ครั้งที่ 56 (2014) ได้แก่ สาขาอัลบั้มแห่งปี และอัลบั้มคันทรียอดเยี่ยม รวมถึงการเข้าชิงสาขาอัลบั้มแห่งปี จากทั้งรางวัลสมาคมดนตรีคันทรี และรางวัลสถาบันดนตรีคันทรีในปี 2013 ในด้านรางวัล *เรด * ได้รับรางวัลสาขาอัลบั้มคันทรียอดนิยม จากงานอเมริกันมิวสิกอะวอดส์ในปี 2013 อัลบั้มยอดนิยมและอัลบั้มคันทรียอดนิยม จาก''บิลบอร์ด''มิวสิกอะวอดส์ 2013 รางวัลอัลบั้มจำหน่ายสูงสุด จากรางวัลสมาคมดนตรีคันทรีของแคนาดาในปี 2013 และรางวัลอัลบั้มจำหน่ายสูงสุดระดับนานาชาติแห่งปี จากรางวัลเพลงคันทรีแห่งออสเตรเลียในปี 2014

## รายชื่อเพลง

### หมายเหตุ
* "I Knew You Were Trouble" มีรูปแบบเป็น "I Knew You Were Trouble." (มีจุด)

## ชาร์ต

### ชาร์ตประจำสัปดาห์

### ชาร์ตสิ้นปี

### ชาร์ตสิ้นทศวรรษ

### ชาร์ตตลอดกาล

## การรับรอง

## ประวัติการจำหน่าย

## หมายเหตุ

## อ้างอิง

*
*
*
*
*

## แหล่งข้อมูลอื่น
*

หมวดหมู่:อัลบั้มเพลงของเทย์เลอร์ สวิฟต์
หมวดหมู่:อัลบั้มเพลงในปี พ.ศ. 2555
หมวดหมู่:อัลบั้มเพลงภาษาอังกฤษ
หมวดหมู่:อัลบั้มเพลงที่ผลิตโดยเทย์เลอร์ สวิฟต์
หมวดหมู่:อัลบั้มเพลงที่ผลิตโดยแมกซ์ มาร์ติน
หมวดหมู่:อัลบั้มเพลงแนวป็อปโดยศิลปินชาวอเมริกัน
หมวดหมู่:อัลบั้มเพลงแนวร็อกโดยศิลปินชาวอเมริกัน
หมวดหมู่:อัลบั้มเพลงที่ผลิตโดยเชลล์แบ็ก
หมวดหมู่:อัลบั้มเพลงของค่ายบิกมะชีนเร็กเคิดส์